Document ID: 32007D0616

ΑΠΌΦΑΣΗ ΤΗΣ ΕΠΙΤΡΟΠΉΣ
της 5ης Σεπτεμβρίου 2007
για την τροποποίηση των αποφάσεων 2001/881/EΚ και 2002/459/EΚ όσον αφορά τον κατάλογο των μεθοριακών σταθμών επιθεώρησης
[κοινοποιηθείσα υπό τον αριθμό Ε(2007) 4082]
(Κείμενο που παρουσιάζει ενδιαφέρον για τον ΕΟΧ)
(2007/616/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/EΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 20 παράγραφος 3,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (2), και ιδίως το άρθρο 6 παράγραφος 4 δεύτερο εδάφιο,
την οδηγία 97/78/EΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (3), και ιδίως το άρθρο 6 παράγραφος 2,
Εκτιμώντας τα ακόλουθα:
(1)
Η απόφαση 2001/881/EΚ της Επιτροπής, της 7ης Δεκεμβρίου 2001, για την κατάρτιση καταλόγου μεθοριακών σταθμών επιθεώρησης που είναι εγκεκριμένοι για τη διενέργεια κτηνιατρικών ελέγχων σε ζώα και ζωικά προϊόντα από τρίτες χώρες και για την ενημέρωση των λεπτομερών κανόνων που αφορούν τους ελέγχους οι οποίοι πρέπει να διενεργούνται από τους εμπειρογνώμονες της Επιτροπής (4) εισάγει κατάλογο μεθοριακών σταθμών επιθεώρησης για τη διενέργεια κτηνιατρικών ελέγχων σε ζώντα ζώα και ζωικά προϊόντα που εισάγονται στην Κοινότητα από τρίτες χώρες (εφεξής «κατάλογος μεθοριακών σταθμών επιθεώρησης»), ο οποίος περιλαμβάνεται στο παράρτημα της εν λόγω απόφασης.
(2)
Ο κατάλογος μεθοριακών σταθμών επιθεώρησης περιλαμβάνει τον αριθμό μονάδας TRACES για κάθε μεθοριακό σταθμό επιθεώρησης. Το TRACES είναι ένα σύστημα πληροφορικής που άρχισε να εφαρμόζεται με την απόφαση 2004/292/ΕΚ της Επιτροπής, της 30ής Μαρτίου 2004, σχετικά με την εφαρμογή του συστήματος TRACES και για την τροποποίηση της απόφασης 92/486/ΕΟΚ (5). Το σύστημα TRACES αντικαθιστά το προηγούμενο σύστημα Animo, το οποίο βασιζόταν στο δίκτυο που είχε δημιουργηθεί με την απόφαση 91/398/ΕΟΚ της Επιτροπής, της 19ης Ιουλίου 1991, σχετικά με δίκτυο πληροφορικής για τη σύνδεση μεταξύ των κτηνιατρικών αρχών (Animo) (6), με σκοπό τον εντοπισμό της διακίνησης των ζώων και ορισμένων προϊόντων κατά το ενδοκοινοτικό εμπόριο και τις εισαγωγές.
(3)
Μετά από ικανοποιητική επιθεώρηση σύμφωνα με την απόφαση 2001/881/EΚ, πρέπει να προστεθεί στον κατάλογο μεθοριακών σταθμών επιθεώρησης ένας επί πλέον μεθοριακός σταθμός επιθεώρησης που ευρίσκεται στην Civitavecchia, Ιταλία.
(4)
Κατόπιν ανακοινώσεων εκ μέρους της Γερμανίας και του Ηνωμένου Βασιλείου, πρέπει να διαγραφούν από τον κατάλογο μεθοριακών σταθμών επιθεώρησης του παραρτήματος της απόφασης 2001/881/ΕΚ οι μεθοριακοί σταθμοί επιθεώρησης που ευρίσκονται στο Weil/Rhein Mannheim, Γερμανία, και στο Ipswich, Ηνωμένο Βασίλειο.
(5)
Επιπλέον, κατόπιν ανακοινώσεων εκ μέρους του Βελγίου, της Ισπανίας, της Γαλλίας, της Ιταλίας, της Ουγγαρίας, των Κάτω Χωρών, της Πορτογαλίας, της Ρουμανίας και του Ηνωμένου Βασιλείου, ο κατάλογος μεθοριακών σταθμών επιθεώρησης αυτών των κρατών μελών πρέπει να ενημερωθεί ώστε να λαμβάνονται υπόψη, αφενός, οι πρόσφατες αλλαγές που αφορούν τα κέντρα επιθεώρησης και τις κατηγορίες ζώων ή προϊόντων που μπορούν να ελέγχονται σε ορισμένους μεθοριακούς σταθμούς επιθεώρησης που έχουν ήδη εγκριθεί σύμφωνα με την απόφαση 2001/881/ΕΚ και, αφετέρου, η οργάνωση των κέντρων επιθεώρησης εντός των εν λόγω σταθμών.
(6)
Ο κατάλογος μονάδων στην απόφαση 2002/459/EΚ της Επιτροπής, της 4ης Ιουνίου 2002, για την κατάρτιση του καταλόγου των μονάδων του δικτύου πληροφορικής «Animo» και την κατάργηση της απόφασης 2000/287/ΕΚ (7) περιλαμβάνει τον αριθμό μονάδας TRACES για κάθε μεθοριακό σταθμό επιθεώρησης στην Κοινότητα. Για λόγους συνέπειας της κοινοτικής νομοθεσίας, ο εν λόγω κατάλογος πρέπει να ενημερωθεί αναλόγως, ώστε να συνεκτιμηθούν οι τροποποιήσεις που πρέπει να επέλθουν στο παράρτημα της απόφασης 2001/881/EΚ και οι πληροφορίες που περιέχονται στα εν λόγω δύο παραρτήματα να είναι ταυτόσημες.
(7)
Συνεπώς, οι αποφάσεις 2001/881/EΚ και 2002/459/EΚ πρέπει να τροποποιηθούν αναλόγως.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2001/881/EΚ αντικαθίσταται από το παράρτημα Ι της παρούσας απόφασης.
Άρθρο 2
Tο παράρτημα της απόφασης 2002/459/EΚ τροποποιείται σύμφωνα με το παράρτημα ΙΙ της παρούσας απόφασης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 5 Σεπτεμβρίου 2007.

Labels: 17
3
6
12
15